## סימן א. בדין שליח שלא עשה שליחותו, כא

מתני'. ... נתן לו דינר זהב, ואמר לו: לך והבא לי חלוק, והלך והביא לו בשלשה חלוק, ובשלשה טלית - שניהם מעלו, ר' יהודה אומר: בעה"ב לא מעל, שהוא אומר לו, חלוק גדול הייתי מבקש - והבאת לי קטן ורע.

א. גמ'. שמעת מינה: מאן דאמר לשלוחו זיל זבן לי כורא דארעא, ואזל וזבן ליה ליתכא - קני לוקח!

ב. אמרי: הכא היכי דמי - כגון דאייתי ליה שוה ו' בשלש.

ג. אימא סיפא: ר' יהודה אומר בעה"ב לא מעל, שהוא יכול לומר לו חלוק גדול הייתי מבקש והבאת לי חלוק קטן ורע! דא"ל: אי יהבת דינר כוליה - אייתית לי שוה ב' דינרין!

ד. ה"נ מסתברא, דקתני: (סיפא) מודה ר' יהודה בקטנית ששניהם מעלו, שהקטנית בפרוטה וקטנית בדינר. ה"ד? אי באתרא דזבני בשומא - גבי קטנית נמי, דיהב סלע מוזלי ליה טפי! אמר רב פפא: בדוכתא דמזבני בכני כני, כנא כנא בפרוטה, דהתם פסיק מילתייהו.

נתן לו דינר זהב לחלוק, והביא לו בג' חלוק ובג' טלית

|  |  |  |
| --- | --- | --- |
|  | ר"י | ת"ק |
| הביא לו חלוק ששווה חצי דינר | רק שליח מעל | רק שליח מעל |
| הביא לו חלוק ששוה דינר | רק שליח מעל | שניהם מעלו |
| הביא לו קטנית (שנמכרת במידה) ששוה דינר | שניהם מעלו | שניהם מעלו |

בהוה אמינא (סעיף א) הגמרא הניחה שמחלוקת ת"ק ור"י היא בשורה העליונה, וטעמו של ר"י מובן: הרי לא הביא את החלוק שנתבקש. לפי זה משיטת ת"ק עולה, ששליח שמכר לתך במקום כור המכר חל.

כדי לדחות ראיה זו מציבה הגמרא את המחלוקת בשורה האמצעית (סעיף ב), אך בשורה העליונה ת"ק מודה שאין כאן קיום של השליחות כלל (כשם שהמכר לא חל), ולכן רק השליח מעל.

אמנם לפי זה ר"י חולק בשורה האמצעית (סעיף ג), וצריך לומר שטעמו הוא, שאמנם השליח הביא את המוצר שבעה"ב בקש, אך אם היה משתמש בכל הדינר היה בעה"ב מרויח את ההוזלה שיש על כמות גדולה.

הגמרא מוכיחה (סעיף ד) את ההסבר האחרון במחלוקת מהברייתא שבה ר"י מודה בקיטנית, ומשמע שמדובר על אותו מקרה כמו חלוק, רק במקום חלוק אמר לו קטנית. והנה אם נחלקו בשורה הראשונה (הביא בשווי חצי דינר) לא מובן מדוע ר"י מודה בקטנית, והרי עדיין יכול בעה"ב לטעון שלא הביא את הכמות שנתבקש. אמנם אם המחלוקת היא בשורה האמצעית שהביא בשווי דינר שלם) – אכן יש הבדל בין חלוק לקטנית, שכיוון שהיא נמכרת במידה ואין הוזלה על כמות גדולה השליחות התבצעה במלואה: בעה"ב קבל את הכמות שבקש ולא הפסיד דבר ממה שהשליח לא השתמש בכל הכסף.